फोंडेंः हवेली-कुर्टी हांगा भाड्याचे कुडींत रावपी एके बायलेच्यो सुमार 1 लाख रुपया मोलाच्यो भांगराच्यो वस्ती फारायिल्ल्या प्रकरणांत फोंडें पुलिसांनी यल्लालंग भोमाण्णा तोगरी (31, झिंगडीमळ-कुर्टी, मूळः बिजापूर) आनी चंद्रू विरप्पा उनकी (45, हवेली-कुर्टी, मूळः हुबळी) हांकां अटक केल्या. फाटल्या 24 जुलय दिसा हो चोरयेचो प्रकार घडलो. फोंडें पुलीस अदीक तपास करतात.
 मेळिल्ले म्हायती प्रमाण भाड्याचे कुडीत रावपी सुवर्णा कैसरे हांचे कुडींत 24 जुलय दिसा दनपारां 2 ते सांजवेळा 6 वरां मजगतं चोरी जाल्ल्याचें उक्ताडार आयलें. ह्या वेळार कुडींत कोणूच नाशिल्ल्याची संद सादून चोरांनी कुडींत दवरिल्ली भांगराची सरपळी, कानांतलीं आनी दोन मुदयो फारायल्यो.
 हे संबंदी रीतसर पुलीस कागाळ केल्ली. पुलीस चवकशेंत अटक केल्ले दोनूय दुबावीत वांटेकार आशिल्ल्याचें दिसून आयले उपरांत चोरिल्ल्यो वस्ती पुलिसांनी हस्तगत केल्यो.
 फोंडें पुलीस स्टेशनाचे उपनिरिक्षक आदित्य वेळीप, हवालदार केदारनाथ जल्मी, समीर साळुंके आनी आदित्य नायक हांणी उपअधिक्षक सीएल पाटील आनी निरिक्षक विजयकुमार चोडणकार हांच्या मार्गदर्शना खाला कारवाय करून दुबावितांक अटक केली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 